Õige otsa andsid kätte Viru-Jaagupi leerilaste nimekirjad, mis olid "peidus" abielude raamatus - 1836. a. käis Jaan Juhansoni tütar Anu tõepoolest leeris, tema sünniaastaks oli märgitud 1819 (sic!) ja elukohaks Põlula mõisapiirkond /Poll/ Viru-Jaagupi kihelkonnas. Põlula 1834. a. hingerevisjonis leidus tõepoolest üks 1833. a. Nõvast ümber kirjutatud pere - isa Kuusiku Jaan, ema Ann, poeg Aadu ning tütred Ann, Liisu ja Anu. 1835. a. perekonnanimede panekul said nad aga perekonnanimeks hoopis VOOLME /WOOLME, WOLMA/! Kuid kirikuraamatutes käibis edasi perekonnanimi Juhanson - leidsin üles ka tütarde Anni ja Liisu abielukanded. Ja neist selgub, et vanem tütar Ann oli sündinud Einmanni mõisapiirkonnas /Korps/, ristitud Ambla koguduses (Einmanni mõis asus tegelikult Järva-Jaani kihelkonnas, kuid kihelkondade piiridel asuvate mõisate talupojad käisid tihti naaberkihelkonna kirikusse). Liisu sünnikohaks on aga taas märgitud Risti kihelkond.